U skladu s čl. 118. Zakona o odgoju i obrazovanju u osnovnoj i srednjoj školi ( 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 136/14, 152/14, 7/17, 68/18, 98/19, 64/20, 151/22) te čl. 38. Statuta V. gimnazije Vladimir Nazor Split, Split, Školski odbor je na svojoj 21. sjednici održanoj dana 18. svibnja 2023. godine donio

**Pravilnik o izboru učenika i nastavnika za mobilnosti u okviru Erasmus projekata**

**Članak 1.**

Pravilnik definira kriterije za odabir učenika i nastavnika za mobilnosti u sklopu Erasmus projekata.

## Članak 2.

Temeljem poziva za osnivanje Povjerenstva za Erasmus projekte koji se upućuje svim članovima Nastavničkog vijeća V. gimnazije Vladimir Nazor Split ravnateljica imenuje Povjerenstvo za Erasmus projekte (u daljnjem tekstu: Povjerenstvo).

Povjerenstvo se imenuje na tri godine, a u svakom novom projektu mu se kao varijabilni član pridružuje i koordinator projekta za koji je raspisan natječaj, ukoliko već nije član Povjerenstva.

Predsjedatelj Povjerenstva je osoba koja je zadužena za pojedini projekt, koja je ujedno i zapisničar te vodi računa o dokumentaciji. Zapisnici se čuvaju u školi s ostalom dokumentacijom o pojedinom projektu.

## Članak 3.

Troškovi odlaska i boravka učenika i nastavnika bit će u pravilu i najvećim dijelom financirani iz sredstava koja su Školi dodijeljena za pojedini projekt iz fondova EU putem Agencije za mobilnosti i programe EU.

**Članak 4.**

Za svaki pojedinačni Erasmus projekt koji uključuje mobilnosti Škola će raspisati interni natječaj za sudjelovanje u mobilnostima.

Natječaj će biti objavljen na oglasnoj ploči i mrežnim stranicama V. gimnazije Vladimir Nazor Split, a njime će biti definiran broj potencijalnih sudionika mobilnosti, kriteriji za odabir sudionika, smjernice za pisanje motivacijskog pisma i ispunjavanje prijavnog obrasca s istaknutim rokom za prijavu.

U privitku natječaja bit će poveznica na prijavni obrazac i suglasnost za roditelje u slučaju mobilnosti učenika. Samo učenici čiji su roditelji/staratelji potpisali suglasnost mogu sudjelovati u natječaju za mobilnost.

Postupak odabira učenika provodi Povjerenstvo na temelju objavljenog natječaja.

Po odabiru učenika za pojedinu mobilnost, roditelj je dužan potpisati Sporazum/Ugovor o sudjelovanju u projektu ERASMUS+, koji će biti naknadno pripremljen u skladu sa elementima i stavkama realizacije pojedinog ERASMUS+ projekta.

## Članak 5.

Kriteriji za odabir prijavljenih učenika su sljedeći:

**5.1 Sudjelovanje u projektnim aktivnostima**

**5.2 Sudjelovanje u izvannastavnim aktivnostima**

**5.3 Visok plasman na rezervnoj listi prethodne prijave za mobilnost**

**5.4 Prednost učenika iz viših razreda**

U slučaju istog broja bodova kandidata, prednost ima kandidat iz višeg razreda.

**5.5 Neopravdani izostanci**

U slučaju istog broja bodova kandidata iste generacije, prednost ima kandidat s manjim brojem neopravdanih izostanaka.

**5.6 Razgovor s Povjerenstvom**

U slučaju istog broja bodova kandidata iste generacije, s istim brojem neopravdanih izostanaka, Povjerenstvo nakon razgovora s kandidatima donosi odluku o odabranim kandidatima.

**5.7 Prethodne mobilnosti**

Učenik koji je već sudjelovao u mobilnosti tijekom školovanja u V. gimnaziji Vladimir Nazor Split može poslati prijavu na natječaj, ali će ona biti razmatrana samo u slučaju da se na natječaj nije prijavio dovoljan broj učenika. U suprotnom, prethodno sudjelovanje u mobilnosti je eliminirajućeg karaktera, ukoliko se radi o istom tipu mobilnosti.

**5.8 Odustajanje od mobilnosti**

U slučaju odustajanja nekog od odabranih kandidata, na njegovo mjesto dolazi prvi sljedeći s liste.

Ocjenjivanje kriterija iz članka 5. ovog *Pravilnika* odvijat će se po sljedećoj skali bodova:

|  |  |
| --- | --- |
| **OPIS** | **BODOVI** |
| **5.1 Sudjelovanje u projektnim aktivnostima** | |
| član projekta za koji se raspisuje natječaj | 1 |
| 1. aktivni doprinos u projektnoj zadaći (prema procjeni mentora) 2. izrada projektnih materijala (prezentacija, plakat, pano, logo, video, ostali digitalni sadržaji, …) 3. prezentacija projektnih aktivnosti 4. ostale projektne aktivnosti (terenske aktivnosti, …) | 1 bod po aktivnosti |
| 1. ako je projektna zadaća podložna natjecanju, vrednuju se najbolji plasmani | 1. mjesto: 3 boda  2. mjesto: 2 boda  3. mjesto: 1 bod |
| 1. nazočnost na događajima/ projektnim sastancima | Više od 70% : 2 boda  Od 50 do 70%: 1 bod  Manje od 50%: 0 bodova |
| **5.2 Sudjelovanje u izvannastavnim aktivnostima** | |
| 1. sudjelovanje u cjelogodišnjim izvannastavnim aktivnostima za vrijeme gimnazijskog obrazovanja   (npr. novinarska grupa, debatni klub, dramska skupina, mindfulness, multimedijska grupa) | 3 boda po aktivnosti i po školskoj godini |
| 1. sudjelovanje u kraćim školskim aktivnostima (volontiranje, izrada panoa, sudjelovanje na Danu srednjih škola) | 1 bod po aktivnosti |
| **5.3 Plasman na rezervnoj listi prijave za mobilnost** | |
| 1. prvo mjesto na rezervnoj listi prethodne prijave za mobilnost 2. drugo mjesto na rezervnoj listi prethodne prijave za mobilnost 3. treće mjesto ili niže na rezervnoj listi prethodne prijave za mobilnost | 3 boda  2 boda  1 boda |
| **5.4 prednost učenika iz viših razreda** | |
| **5.5 neopravdani izostanci** | |
| **5.6 razgovor s Povjerenstvom** | |
| **5.7 prethodne mobilnosti** | |
| **5.8 odustajanje od mobilnosti** | |

**Članak 6.**

Roditelji/staratelji izabranih učenika snosit će, prema potrebi, minimalne troškove cjelokupne vrijednosti mobilnosti po učeniku, a iznos će odrediti Povjerenstvo za svaki pojedini projekt.

**Članak 7.**

Kriteriji za odabir prijavljenih nastavnika su sljedeći:

**7.1 Rad na projektu**

**7.2 Unaprjeđenje rada škole**

**7.3** **Prioritetna područja**

Nastavnici/ stručni suradnici čiji je predmet/ aktiv/ područje rada natječajem definirano kao prioritetno, imaju prednost.

**7.4 Razgovor s povjerenstvom**

U slučaju istog broja bodova, Povjerenstvo nakon razgovora s kandidatima donosi odluku o odabranim kandidatima

**7.5 Mobilnosti bez natječaja**

U slučaju da se mobilnost odvija unutar već postojećeg projekta, izbor se može izvršiti bez natječaja, dogovorom između članova projektnog tima.

Ocjenjivanje kriterija iz članka 7. ovog *Pravilnika* odvijat će se po sljedećoj skali bodova:

|  |  |  |
| --- | --- | --- |
| OPIS | | BODOVI |
| * 1. **Rad na projektu** | | |
| 1. Koordinator Erasmus projekta | | 3 |
| 1. Sudjelovanje u pisanju Erasmus projekta | | 2 |
| 1. Sudjelovanje u realizaciji Erasmus projektnih aktivnosti | | 1 |
| 1. Vođenje projekta na eTwinningu | | 1 |
| 1. Aktivno sudjelovanje u eTwinning projektnim aktivnostima | | 1 |
| 1. Nazočnost na događajima/ projektnim sastancima | Više od 70% | 2 boda |
| od 50 do 70% | 1 bod |
| manje od 50% | 0 bodova |
| **7.2 Unaprjeđenje rada škole** | |  |
| 1. rad u Povjerenstvu za Erasmus (u trenutku natječaja) 2. rad u školskom Timu za kvalitetu (u trenutku natječaja) 3. organizacija i koordiniranje javnog događaja u školi kraćeg trajanja (po događaju) 4. organizacija i koordiniranje javnog događaja u školi duljeg trajanja (po događaju) 5. smotre i poslovi oko predstavljanja škole 6. vođenje cjelogodišnjih izvannastavnih aktivnosti (po aktivnosti, u trenutku natječaja) 7. inovacije u radu škole (osmišljavanje novih aktivnosti, unazad dvije godine) 8. stručni i znanstveni rad direktno vezan za rad škole i/ili nastavni proces (po radu) 9. diseminacija prethodnog projekta na školskoj razini (unatrag 2 godine) 10. diseminacija prethodnog projekta na županijskoj ili široj razini (unatrag 2 godine) | | 1  1  1  1  1  1  1  1  1  1 |
| **7.3** **Prioritetna područja** | |  |
| **7.4 Razgovor s Povjerenstvom** | |  |
| **7.5 Mobilnosti bez natječaja** | |  |

**Članak 8.**

Dobivena sredstva od strane AMPEU-a koriste se isključivo namjenski za potrebe Erasmus projekata.

Primarna je zadaća pri raspodjeli sredstava osigurati da sudionici mobilnosti nisu stavljeni u nepovoljan ekonomski položaj, stoga se primarno isplaćuju sredstva koja pokrivaju putne troškove, troškove smještaja, dnevnice i troškove tečaja.

Takav princip raspodjele sredstava odnosi se na situaciju kada je od strane AMPEU-a isplaćeno 100% sredstava te na situaciju kada je isplaćeno u obliku 80% prije početka projekta, a 20% nakon završenog projekta i odobrenog završnog izvješća. U slučaju isplate 20% nakon odobrenja završnog izvješća, ta sredstva primarno pokrivaju troškove koje su sudionici mobilnosti plaćali iz vlastitih sredstava, a isključivo se odnose na putne troškove, troškove smještaja, dnevnice i troškove tečaja.

Ukoliko nakon svih podmirenih troškova projektnih aktivnosti i obveza prema Agenciji za mobilnost ostane novčanih sredstava, ona se koriste isključivo za organizacijske troškove i sufinanciranje projektnih Erasmus aktivnosti.

O korištenju sredstava odlučuje Povjerenstvo za Erasmus projekte i vodi o tome evidenciju te je u obvezi te informacije podijeliti sa svim članovima projektnog tima.

Osoba ili osobe koje organiziraju mobilnosti za članove projektnog tima (odabir adekvatnog smještaja i prijevoza, rezerviranje karata, usklađivanje termina, kontaktiranje s organizatorom) ima pravo na sredstva iz stavke *organizational support*.

Ukoliko se za ove poslove angažira vanjski suradnik (npr. agencija), usluga se plaća iz sredstava iz stavke *organizational support*.

Ukoliko članovi projektnog tima sami organiziraju mobilnosti, navedena sredstva pripadaju njima.

**Članak 9.**

U slučaju problema vezanih za realizaciju projekta, odluke o rješavanju problema donosi Povjerenstvo.

**Članak 10.**

Ovaj Pravilnik može se mijenjati i dopunjavati samo na način i u postupku po kojem je donesen.

**Članak 11.**

Ovaj Pravilnik stupa na snagu dan nakon dana objave na oglasnoj ploči Škole.

Klasa: 011-03/23-02/2

Urbroj: 2181-331-06-23-01

Split, 18. svibnja 2023. godine

Predsjednik Školskog odbora:

Josip Kosović, prof.

Ovaj Pravilnik o radu objavljen je na oglasnoj ploči Škole dana 19.5.2023. godine te je stupio na snagu dana 22.5.2023.

Ravnateljica:

Ankica Kovač, prof.